**АВТОТЭЭВРИЙН ТУХАЙ ХУУЛИЙН ШИНЭЧИЛСЭН**

**НАЙРУУЛГЫН ТӨСЛИЙН ТАНИЛЦУУЛГА**

**1.Авто тээврийн тухай хуулийг шинэчлэн найруулах хууль зүйн үндэслэл, шаардлага:**

- “Монгол Улсын хууль тогтоомжийг 2020 он хүртэл боловсронгуй болгох үндсэн чиглэл батлах тухай” Улсын Их Хурлын 2017 оны 11 дүгээр тогтоолд Автотээврийн тухай хуулийг шинэчилэн найруулж хэлэлцүүлэхээр тусгагдсан.

- Монгол Улсын Засгийн газрын 2016-2020 оны үйл ажиллагааны хөтөлбөрийн 2.220-д “Тээврийн салбарын олон улсын хамтын ажиллагааг хөгжүүлж, бүс нутгийн дэд бүтэц, тээврийн интеграцид нэгдэн орох замаар дамжин өнгөрөх тээврийг хөгжүүлнэ” гэж, 2.222-т “Эрэлтэд нийцсэн хүрээлэн байгаа орчинд ээлтэй тээврийн ухаалаг систем нэвтрүүлнэ.” гэж заасан.

**2.Авто тээврийн тухай хуулийг шинэчлэн найруулах практик шаардлага:**

Автотээврийн тухай хууль **1999 онд батлагдсанаас** хойш нийт **19 удаа нэмэлт, өөрчлөлт орсон**оор хуулийн зүйл, заалтын уялдаа холбоо, утга санааны дараалал алдагдсан, нөгөө талаас шинэ техник технологи нэвтэрч, дамжин өнгөрөх тээвэрлэлт, ачаа болон зорчигчийн терминал, авто зам дагуух үйлчилгээ, автомашин үйлдвэрлэл зэрэг шинээр зохицуулах зайлшгүй шаардлагатай харилцаа бий болсонтой холбогдуулан автотээврийн тухай хуулийг шинэчлэн найруулах шаардлага бий болсон.

**3.Хуулийн төсөлд шинээр тусгагдсан болон онцлог зохицуулалтын талаар:**

* **Тусгай зориулалтын авто замаар тээвэрлэлт:** Уул уурхайн томоохон ордууд эдийн засгийн эргэлтэд орсноор ашигт малтмалын тээвэрлэлт гүйцэтгэх тусгай зориулалтын авто зам барьж ашиглаж байна. Энэхүү авто зам нь нийтийн хэрэгцээний авто замд хамаарахгүй бөгөөд уул уурхайн болон бусад салбарт хүнд даацын автомашинаар тусгай зориулалтын авто замаар тээвэрлэлт гүйцэтгэх үеийн замын хөдөлгөөний аюулгүй байдлыг хангахтай холбоотой харилцааг тусгайлан зохицуулах шаардлага үүсч байна. Иймд тусгай зориулалтын авто замаар тээвэрлэлт гүйцэтгэх дүрмийг Засгийн газар батлахаар хуульчилж өгсөн.
* **Нийтийн зорчигч тээвэр болон аюултай ачааны тээвэрлэлт**: нь Монгол Улсын Үндсэн хуульд заасан хүний амьд явах эрхтэй шууд холбоотой, нийтийн ашиг сонирхол, хүний эрүүл мэнд, хүрээлэн байгаа орчин, улс орны аюулгүй байдалд хохирол учруулж болзошгүй, тодорхой нөхцөл, нарийн мэргэжил шаардах үйл ажиллагаа тул тусгай зөвшөөрлийн үндсэн дээр гүйцэтгүүлэх шаардлага үүсдэг. Иймд дээрх хоёр ажил үйлчилгээг тусгай зөвшөөрлийн үндсэн дээр гүйцэтгүүлэхээр хуулийн төсөлд тусгасан байна.
* **Автотээврийн хэрэгслийн үйлдвэрлэл**: Монгол Улсад автотээврийн хэрэгслийг шинээр угсарч, үйлдвэрлэж байгаа хэдий ч автомашин үйлдвэрлэлийн эрх зүйн орчин бүрдээгүй байна. Иймд автотээврийн хэрэгслийн үйлдвэрлэл гэсэн зүйлийг шинээр оруулсан.
* **Стандартын шаардлагыг хангуулахтай холбогдсон хориглох асуудлууд:** Түүнчлэн хуурамч сэлбэг хэрэгслийг улсын хилээр оруулах, засвар үйлчилгээг стандартын шаардлага хангаагүй нөхцөлд явуулж буй зөрчил түгээмэл байна. Иймд авто үйлчилгээ эрхлэгчийг тодорхойлж, түүний үйл ажиллагаанд тавигдаж буй стандартын шаардлагыг хангаж байгаа эсэхэд тохирлын үнэлгээ хийлгэж баталгаажуулж байх, стандартын шаардлага хангаагүй, гарал үүслийн гэрчилгээгүй сэлбэг хэрэгсэл, тос тосолгооны материал ашиглахгүй байх, түүгээр үйлчилэхийг хориглосон заалтыг хуулийн төсөлд оруулж өгсөн байна.
* **Салбарын хүний нөөц:** -ийг хөгжүүлэхтэй холбоотойгоор автотээврийн салбарын ажилтны мэргэшлийг дээшлүүлэх, мэргэшлийн зэрэг олгохтой холбоотой харилцааг зохицуулахаар шинээр зүйл оруулж өгсөн.
* **Автотээврийн дэд бүтэц:** Тээвэрлэлтийн аюулгүй байдал, аюулгүй ажиллагааг ханган шуурхай, тав тухтай үйлчилгээ үзүүлэх, тээвэрлэлтийг хямд, хүртээмжтэй хүргэх нөхцөлийг бүрдүүлэх зорилгоор автотээврийн дэд бүтэц гэсэн бүлгийг шинээр оруулсан. Энэ бүлэгт ачаа, зорчигчийн терминал, тээвэр, логистикийн үйл ажиллагаа, дотоодын, экспорт, импортын болон дамжин өнгөрөх ачааг хүлээн авах, хүлээлгэн өгөх, хадгалах, шилжүүлэн ачих, мэдээллийн сан бүрдүүлэх болон зохион байгуулалтын бусад үйлчилгээг хүргэхтэй холбоотой харилцааг зохицуулахаар тусгасан.
* **Шинэ технолгийг нэвтрүүлэх:** Мөн орчин үеийн техникийн дэвшил, шинэ технолгийг нэвтрүүлэх мэдээллийн нэгдсэн сангийн үйл ажиллагааг зохицуулсан шинэ бүлгийг нэмж хуулийн төсөлд тусган оруулсан.

Дээр дурдсан хэрэгцээ, шаардлагыг үндэслэн Автотээврийн тухай хуулийн шинэчилсэн найруулгын төслийг боловсруулсан болно.

-----оОо-----